钦定古今图书集成/明伦汇编/官常典/第398卷 > 刘𦶜
## 钦定古今图书集成/明伦汇编/官常典/第398卷 > 刘𦶜

按《明外史》本传：“𦶜字惟馨，涪州人，弘治十二年进士。授
户科给事中。外戚庆云、寿宁二侯令家人以轻赀易
盐引，侵牟商利。𦶜历陈五害，不听。”已论文选郎张彩
颠倒铨政，尚书马文升为辨，乃已。武宗践阼，未数月，
渐改孝宗之政。𦶜疏谏曰：“先帝大渐，召阁臣刘健、李
东阳、谢迁于榻前，托以陛下。今梓宫未葬，德音犹存；
而政事多乖，号令不信。张瑜、刘文泰方药弗慎，致先
帝升遐，不即加诛，容其奏辨。”中官刘琅贻害河南，宜
按治，仅调之蓟州。户部奏汰穴员，兵部奏革传奉，疏
皆报罢。夫先帝留健等辅陛下，乃近日批答章奏，大
率以恩侵法，以私揜公。是阁臣不得与闻，而左右近
习阴有干预矣。愿遵遗命，信老成，“政无大小，悉咨内
阁。庶事无壅蔽，权不假窃。”报闻。正德元年，吏部缺尚
书，廷议归刘大夏。御史王时中疏侵之，𦶜极言其谬，
部议无所是非。帝遂诏挟私妄言者必罪。语若向𦶜，
实以钳言官口也。孝宗在位时，深悉内臣出镇之害，
所用皆慎。选。刘瑾等窃柄，尽召还之，代以其党。𦶜言：
“用新人不若用旧人，犹养饥虎，不若养饱虎。”不听。寻
与给事中张文等极言时政缺失。忤旨，停俸三月。刘
健、谢迁去位，𦶜与刑科给事中吕翀各抗章乞留，语
侵瑾。兵科都给事中艾洪亦劾中官高凤侄得林营
掌锦衣卫。诸疏皆传至南京，为协同守备武靖伯赵
承庆所得。应天尹陆珩录以示诸僚。兵部尚书林瀚
闻而太息，于是给事中戴铣、御史薄彦徽等各具疏
言：“健、迁，顾命元臣，不宜去。陛下新政之初，奈何晏
朝废学，与六七内臣日游宴驰射。”瑾等大怒，尽逮铣、
彦徽等，下诏狱鞫治，并𦶜翀、洪，俱廷杖削籍。词连承
庆，瀚、珩亦皆得谴。承庆停半禄闲住，瀚、珩贬秩调外
任。既而列健、迁等五十馀人为奸党，𦶜及翀、洪并预
焉。瑾败，起𦶜金华知府。举治行卓异，未及迁，辄告归。
嘉靖初，起知长沙。迁江西副使，卒。御史范永奎讼于
朝，特予祭葬。